|  |  |
| --- | --- |
| **Општи подаци** |  |
| Разред и одељење | 3. |
| Општи методички подаци |  |
| Наставна јединица | „Рибарчета сан“, Бранко Радичевић |
| Наставна област | Књижевност |
| Тип часа | Обрада |
| Циљ часа | Доживљавање, разумевање, свестрано тумачење и вредновање песме „Рибарчета сан“ Бранка Радичевића. |
| Задаци часа:  *Образовни*  *Функционални*  *Васпитни* | * Доживљавање, разумевање и тумачење песме „Рибарчета сан“ Бранка Радичевића. Усвајање знања о писцу и другом називу исте песме („Циц“). Богаћење речника објашњењем непознатих и усвајањем нових речи. * Оспособљавање ученика за уочавање стиха и строфе у песми; оспособљавање ученика за тихо усмерено читање; уочавање сна и јаве у песми; уочавање велике жеље за храном у песми. * Развијање љубави према поезији; неговање позитивних људских особина кроз схватање чињенице да је много људи на свету гладно. |
| Наставне методе | Метода разговора, метода усменог излагања, метода рада на тексту, илустративна метода. |
| Наставна средства |  |
| Литература | Милатовић, Вук, (2011): *Методика наставе српског језика и књижевности у разредној настави*, Учитељски факултет, Београд. |
| Структура часа са временском артикулацијом |  |
| Интелектуално-емоционална припрема | 3 минута |
| Најава наставне јединице | 1 минут |
| Изражајно читање | 3 минута |
| Разговор о непосредном доживљају и утисцима | 3 минута |
| Тихо усмерено читање | 3 минута |
| Тумачење непознатих речи и израза | 3 минута |
| Анализа песме | 15 минута |
| Синтеза | 5 минута |
| Ученичко стваралаштво подстакнуто песмом | 5 минута |
| Домаћи задатак | 1 минут |
| Ток часа |  |
| Интелектуално-емоционална припрема | Питам ученике шта смо радили на прошлом часу из ликовног. (колажирали смо чамац)  За шта се користи чамац? (за вожњу на води)  Ко најчешће користи чамац? (риболовци или рибари)  Ко су рибари? (људи који лове рибу)  Зашто је лове? (да би је јели или из хобија)  Јесте ли ви некада уловили рибу? Каква је била? |
| Најава наставне јединице | Данас ћемо учити песму „Рибарчета сан“, Бранка Радичевића. Запис на табли и у свескама ученика. |
| Саопштавање биографских података о писцу | На таблу лепим слику Бранка Радичевића и ученицима укратко причам о његовом лику и делу. Делим им прилог о писцу који ће залепити у своје свеске. (прилог 1) |
| Интерпретативно читање | Када завршим разговор о писцу молим ученике да затворе књиге и свеске и да се исправе и седну правилно јер ћу им прочитати песму „Рибарчета сан“ Бранка Радичевића. Након завршеног читања следи кратка психолошка пауза. |
| Разговор о непосредном доживљају | Након психолошке паузе ученицима постављам следећа питања:   * О чему сте размишљали док сам читала ову песму? * Како сте се осећали док сам читала песму? * Чиме вас је развеселила ова песма? * Шта вам је привукло пажњу док сам читала песму? |
| Тихо усмерено читање | Говорим ученицима да сада могу да отворе своје читанке и да тихо у себи прочитају песму, али да обрате пажњу на непознате речи и уколико их има да их подвуку оловком. |
| Тумачење непознатих речи и израза | Након прочитаног текста са ученицима тумачим непознате речи тако што их прво питам које речи су им биле непознате. Од ученика којем је нека реч била непозната захтевам да прочита поново цео стих како би из контекста сазнао значење речи, а ако и тада не дођемо до решења питам остале ученике да ли они знају значење непознате речи и на крају као последње решење ја дајем објашњење непознате речи. Очекиване непознате речи су:   * Осме'ива – осмехива * Чун – чамац * Жеравица – жар * Руди – румени   На крају читанке постоји речник мање познатих речи са њиховим објашњењима, тако да непознате речи нећемо записивати осим ако се појави нека која се не налази међу непознатим речима у читанци. |
| Анализа песме | Након тумачења непознатих речи са ученицима започињем анализу песме:   * О чему говори прва строфа песме? ( о томе како рибарче сања у чамцу) * Ко је рибарче и каква је та реч? (он је дечак, а то је умањеница) * Зашто не пише ''рибар''? (управо зато што је реч о малом дечаку) * Какав је тај његов сан? (јасан као јава) * Погледајте у песми какви су небо и река. (небо се осмехива, а река се плави) * Шта то значи? (да је леп дан и мирна река) * А откуд дечак у чамцу? (кренуо је да лови рибу баш зато што је леп дан) * Како леп дан може утицати на сан? (некада такав призор људе просто ''опије'' и прија им сан у природи) * Да ли вам се некада десило да сањате и да је сан толико реалан да нисте ни свесни да је то само сан? Какав је био тај сан? * Хајде да замислимо тај призор, односно ту слику. * Како бисмо је могли назвати? Планирано је „Рибарче почиње да сања“.   *Овим питањима желим да укажем на умањенице у песми и разлог зашто оне постоје; и да наведем ученике да уоче да дечак сања један врло јасан и реалан сан.*   * О чему говори наредна строфа? (о томе како је рибарче уловио рибицу и почео да је пече) * Зашто пише да је уловио ''рибицу'', а не рибу? (зато што је реч о малом дечаку који лови, па песник користи умањенице) * Чиме је уловио рибу? Погледајте како пише у песми. (удичицом) * Где ју је ставио да се пече? (не жеравицу) * Зашто песник каже ''удичица и жеравица'', а не удица и жар? Какве речи он користи? (користи умањенице да би песму приближио деци, а и сама песма је о детету, односно дечаку) * Зашто је рибарче ставио рибу на жеравицу? (да би је јео) * Да ли он сања зато што је гладан? Шта мислите? * Сањате ли ви храну када сте гладни? * Хајде да замислимо ову слику. Како бисмо је могли назвати? Планирано је „Рибарче спрема ручак“.   *Овим питањима поново желим да уоче постојање умањеница у песми и да закључимо зашто дечак сања баш рибу. Интуитивно увођење ученика у постојање апострофе.*   * Погледајте трећу строфу. Којим речима се рибарче обраћа жеравици? (''жеравицо 'де се труди, немој тако споро) * Зашто се тим речима обраћа жеравици? (зато што је гладан и једва чека да једе) * Какво је то обраћање? (нереално) * Када људи тако говоре? (онда када нешто много желе) * Каква је риба која заруди? (печена) * Какву рибу ви волите да једете, заруделу или другачију? * Хајде да замислимо ову слику. Како бисмо је могли назвати? Планирано је „Нестрпљиво рибарче“.   *Овим питањима желим да уоче да постоји нереално обраћање дечака предметима и да је разлог томе велика глад. Интуитивно увођење ученика у постојање апострофе.*   * О чему говори четврта строфа? (о печеној риби) * Пронађи у песми како се рибарче осећа поводом тога? (срећан је, *срце му је заиграло*) * Како се обраћа риби? (,,Амо сад, милена'') * Какво је то обраћање? (нереално, без одговора) * Зашто јој се упоште обраћа? (зато што је пресрећан јер ће јести) * Шта мислите, да ли би био срећнији да добије лопту или рибу? Зашто? (рибу, зато што је гладан; он само жели да једе) * Сигурно вам се десило некада да сте били много гладни. Како сте реаговали када сте добили храну? * Хајде да замислимо ову слику. Како бисмо је могли назвати? Планирано је „Ручак је спреман“.   *Овим питањима желим да их наведем на срећу коју дечак осећа јер ће ускоро јести и на то да неке људе срећним чини парче хлеба, а неки ипак више љеле материјалне ствари. Интуитивно увођење ученика у постојање апострофе.*   * Погледајте у прва два стиха наредне строфе шта рибарче ради. (он планира где ће да седне) * Зашто му је то битно? (зато што жели потпуно уживање у свом ручку) * Којим речима се сада обраћа риби? (''мор'о би те рибо јести и да није глади) * Какво је ово обраћање? (нереално) * Шта значе те речи? (да је риба савршено печена и да одлично изгледа па би је јео и да није гладан) * Како бисте се ви сада осећали да вам донесем овде једну велику, чоколадну торту? Да ли бисте је јели? Зашто? (претпостављам да ће рећи да не би могли да одоле торти) * Шта мислите, како се осећа неко ко нема честу прилику да једе оно што воли? (он је жељан хране и то је тужно, такве ситуације у свету не би требало да постоје; волели бисмо да сви људи увек буду сити) * Хајде да замислимо ову слику. Како бисмо је могли назвати? Планирано је „Неодољива риба“.   *Овим питањима желим да увиде да је дечакова глад толико велика да он планира и где ће јести. Такође, хоћу да схвате да он толико жели ту рибу да би је и сит јео.*   * Прочитајте стих који говори шта се догодило када је рибарче кренуо да једе рибу? (''оде санак пусти'') * Зашто ''санак''? Каква је та реч? (то је умањеница) * Шта смо рекли, зашто их писац користи? (зато што је песма о дечаку и зато што је намењена деци) * Зашто се рибарче пробудио? (дрмнуо му се чамац) * Шта би се догодило да се чамац није мрднуо? (вероватно би сањао да једе рибу) * Објасните ми појам ''најслађег тренутка сна''. (у току сна, увек постоји кључна ствар, оно што ишчекујемо, чему се надамо; то је најслађи тренутак сна) * Шта се догодило са рибарчетовим ''најслађим тренутком сна''? (није га ни имао јер се пробудио) * Наведите ми ситуацију када се вама догодило нешто тако. * Шта мислите, како се рибарче осећао након тога? (тужно, да је бар у сну појео рибу, па да му буде лакаше) * Како сте се ви осећали када сте се пробудили, а имали сте диван сан који није доведен до краја? * Хајде да замислимо ову слику. Како бисмо је могли назвати? Планирано је „Оде санак пусти“.   *Овим питањима желим да их наведем да закључе да дечак, нажалост, није доживео најслађи тренутак свог сна и да се вероватно на јави осећа тужно.*  Питам ученике да ли су чули за песму „Циц“. ( то је управо песма „Рибарчета сан“, само што има 2 назива) Шта мислите, зашто ''Циц''? Објашњавам значење речи – реч која се упућује сањару и која значи да се сан неће остварити, да узалудно сања. |
| Језик и стил | * Како знамо да је ово песма? (написана је у строфама и стиховима) * Колико има строфа ова песма? ( 6 строфа) * Колико свака строфа има стихова? (по 2 стиха) * Да ли се стихови у строфама римују? Који стихови се римују? (да, први и трећи, други и четврти) * Прочитај нам један такав. (ал'се река плави – јасно к'о на јави) |
| Синтеза | Један од ученика чита песму наглас, док остали ученици слушају.  Питам их зашто се песме зове „Рибарчета сан“. (зато што говори о сну дечака који је кренуо да лови рибу) |
| Ученичко стваралаштво подстакнуто песмом | Питам ученике да ли знају шта је стрип. (прича у сликама са мало текста)  Кажем им да ће они сада правити стрип за ову песму и да могу, а и не морају писати било какав текст, избор је њихов. Потребно је да осликају сваку песничку слику тако да када погледамо цртеж можемо закључити на коју строфу се односи. |
| Домаћи задатак | За домаћи пронаћи разлике са истоименом песмом коју смо учили на часу музичке културе. |

Изглед табле

|  |
| --- |
| Рибарчета сан  Бранко Радичевић - слика  1.песничка слика – Рибарче почиње да сања  2.песничка слика – Рибарче спрема ручак  3.песничка слика – Нестрпљиво рибарче  4.песничка слика – Ручак је спреман  5.песничка слика – Неодољива риба  6.песничка слика – „Оде санак пусти“ |

Изглед свеске ученика

Рибарчета сан

Бранко Радичевић - слика

1.песничка слика – Рибарче почиње да сања

2.песничка слика – Рибарче спрема ручак

3.песничка слика – Нестрпљиво рибарче

4.песничка слика – Ручак је спреман

5.песничка слика – Неодољива риба

6.песничка слика – „Оде санак пусти“

СТРИП